A Bizottság 80/686/EGK határozata

(1980. június 25.)

a tengerbe bocsátott szénhidrogének által okozott szennyezés ellenőrzésével és csökkentésével foglalkozó tanácsadó bizottság felállításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó Szerződésre,

mivel az 1978. április 7-én és 8-án Koppenhágában, 1978. július 6-án és 7-én Brémában és 1980. április 27-én és 28-án Luxembourgban tartott ülésein az Európai Tanács arra az álláspontra helyezkedett, hogy a tengerek szennyezésének, különösen szénhidrogénnel való szennyezésének megelőzése, illetve az ezzel szembeni küzdelem a Közösség egyik fő intézkedési célja kell, hogy legyen;

mivel az Európai Közösségek 1973-as környezetvédelmi programja [1], amelyet 1977-ben kiegészítettek [2], kiemelte, hogy Nyugat-Európa számára megkülönböztetett jelentősége van a szénhidrogén szállításában rejlő veszélyek elleni hatékony fellépésnek, ideértve a nyílt-tengeri balesetekből bekövetkező súlyos parti szennyezés fenyegetését is, és az ökológiai egyensúly fenntartásának biztosítása érdekében kiemelt feladatként jelölte meg a tengerek védelmét;

mivel 1978. június 26-án a Tanács állásfoglalást fogadott el az Európai Közösségeknek a tengerbe bocsátott szénhidrogének által okozott szennyezés ellenőrzésével és csökkentésével foglalkozó cselekvési programja létrehozásáról [3];

mivel a Bizottságnak a tengerbe bocsátott szénhidrogének által okozott szennyezés területén szüksége van a tagállamok kiválóan képzett szakértőinek tanácsadására;

mivel a Közösségnek szüksége van egy fórumra is, ahol a szakértők találkozhatnak a tagállamokban megszerzett, meglévő információk és tapasztalatok összegyűjtése érdekében, elősegítve ezzel a nemzeti, nemzetközi vagy közösségi szinten megtett vagy tervezett intézkedések összehangolását,

A KÖVETKEZŐKÉPPEN HATÁROZOTT:

1. cikk

A Bizottság mellett létrejön a tengerbe bocsátott szénhidrogének által okozott szennyezés ellenőrzésével és csökkentésével foglalkozó tanácsadó bizottság (a továbbiakban: bizottság).

2. cikk

A bizottság feladata a következő:

1. tanácsadás a Bizottság számára annak kérelmére, vagy a bizottság saját kezdeményezésére, minden olyan problémáról, amely a tengerbe bocsátott szénhidrogének által okozott szennyezés ellenőrzésére és csökkentésére tett közösségi intézkedések végrehajtásával kapcsolatos;

2. a tengerbe bocsátott szénhidrogének által okozott szennyezés ellenőrzésére és csökkentésére szolgáló intézkedésekre vonatkozóan a tagállamokban megszerzett, meglévő információk és tapasztalatok összegyűjtésének lehetővé tétele, elősegítve ezzel a nemzeti, nemzetközi vagy közösségi szinten megtett vagy tervezett intézkedések összehangolását.

3. cikk

(1) A bizottság a 2. cikkben meghatározott területeken szakértelemmel rendelkező kormányzati szakértőkből áll (tagállamonként három képviselő).

(2) A bizottság tagjait a Bizottság a tagállamok jelölései alapján nevezi ki.

(3) A Bizottság érintett szervezeti egységeinek képviselői részt vesznek a bizottság ülésein.

4. cikk

Minden egyes bizottsági tag mellé póttagot kell kijelölni. A 9. cikk sérelme nélkül a póttag csak akkor jelenhet meg a bizottság ülésein és vehet részt annak munkájában, ha az általa képviselt teljes jogú tag akadályozva van.

5. cikk

A bizottság tagjainak névsorát a Bizottság az Európai Közösségek Hivatalos Lapjában tájékoztató jelleggel közzéteszi.

6. cikk

A bizottság elnöke a Bizottság képviselője.

7. cikk

A bizottság a tagjai közül hat alelnököt választ.

A bizottság létrehoz egy irodát, amely az elnökből és az alelnökökből áll.

8. cikk

A bizottság és az iroda titkárságát a Bizottság szervezeti egységei biztosítják.

9. cikk

Az elnök a bizottság munkájában való részvételre meghívhat bárkit, aki a napirenden szereplő tárggyal kapcsolatban különös szaktudással rendelkezik.

Az ilyen szakértők csak a meghívásukkal összefüggésben álló ügy megvitatásában vehetnek részt.

10. cikk

A bizottság maga állapítja meg eljárási szabályzatát.

11. cikk

A Szerződés 214. cikkének sérelme nélkül a bizottság tagjai nem hozhatnak nyilvánosságra semmi olyan információt, amelyet a bizottságban vagy az irodában végzett munkájuk során szereztek meg, ha a Bizottság úgy tájékoztatja őket, hogy a kért vélemény vagy a felvetett kérdés bizalmas ügyet érint.

Ilyen esetben a kérdéses ülésen csak a bizottság tagjai és a Bizottság szervezeti egységeinek képviselői lehetnek jelen.

12. cikk

Ez a határozat 1980. június 25-én lép hatályba.

Kelt Brüsszelben, 1980. június 25-én.

a Bizottság részéről

Lorenzo Natali

alelnök

[1] HL C 112., 1973.12.20., 1. o.

[2] HL C 139., 1977.6.13., 1. o.

[3] HL C 162., 1978.7.8., 1. o.

--------------------------------------------------